
                                     RAPORT

asupra  propunerii legislative pentru modificarea  Legii nr.26/1990 privind registrul comerţului 

              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă pentru modificarea  Legii nr.26/1990 privind registrul comerţului, trimisă cu adresa nr. Pl-x 67  din 25 februarie 2008 şi  înregistrată cu nr. 31/136 din 26 februarie 2008.
               Senatul, în calitate de primă Cameră sesizată, a respins iniţiativa legislativă în şedinţa din 18 februarie  2008.

             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Consiliul Legislativ, prin avizul nr. 1219 din 17.09.2007, a avizat favorabil propunerea legislativă, cu unele observaţii şi propuneri.
             Guvernul, prin punctul de vedere  transmis cu adresa nr.2529 din 10.10.2007, nu susţine adoptarea acestei iniţiative legislative. 
              Propunerea legislativă are ca obiect de reglementare completarea Legii nr.26/1990 privind registrul comerţului, cu modificările şi completările ulterioare, în sensul comunicării din oficiu a hotărârii judecătorului delegat privind înfiinţarea unei societăţi comerciale sau a unui punct de lucru şi către asociaţia de proprietari a imobilului în care va avea sediul societatea sau în care urmează să funcţioneze punctul de lucru.
              În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, în şedinţa din 18 martie 2008. La lucrările Comisiei a participat, în calitate de invitat, din partea Ministerul Justiţiei, domnul Gheorghe Mocuţa, secretar de stat.

              La dezbateri au fost prezenţi 18 deputaţi, din totalul de 28 membrii ai Comisiei juridice, de disciplină şi imunităţi . 

              În urma dezbaterilor şi a punctelor de vedere exprimate de membrii Comisiei şi de invitat, s-a reţinut că instituirea obligaţiei de comunicare a încheierii judecătorului delegat către asociaţiile de proprietari ar putea avea ca efect crearea unui regim diferenţiat între categorii de persoane cu condiţii similare – terţe persoane – faţă de procedura de înmatriculare a societăţii, interesate în a contesta înmatricularea sau înregistrarea unei menţiuni de înfiinţare a societăţii sau punctului de lucru. Diferenţierea poate fi interpretată ca un tratament discriminatoriu, încălcându-se astfel prevederile art.16 din Constituţia României, republicată, în sensul că violarea principiului egalităţii şi nediscriminării există atunci când se aplică un tratament diferenţiat unor cazuri egale, fără o motivare obiectivă. În acest sens s-a pronunţat şi Curtea Constituţională, prin Deciziile nr.47/1995 şi 156/2001.

Pentru aceste considerente, membrii Comisiei au hotărât, cu majoritate de voturi (16 voturi pentru şi 2 abţineri), să  propună plenului Camerei Deputaţilor respingerea propunerii legislative.

                 În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE ,                                   SECRETAR,
           Sergiu ANDON                                   George BĂEŞU
Consilier, Cecilia Păduroiu

